
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τετάρτη, 16 Σεπτεμβρίου 2026

ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον εντοπισμό και διάσωση 67 αλλοδαπών νότια της Γαύδου – Εντοπισμός 13 αλλοδαπών στην Ψέριμο – Απαγόρευση απόπλου Ε/Γ –Ο/Γ –Τ/Χ στον Πειραιά – Συνέχεια ενημέρωσης αναφορικά με τον θάνατο άνδρα στη Θεσσαλονίκη την 15/09/2026

Συνέχεια ενημέρωσης:
Αναφορικά με τον εντοπισμό και τη διάσωση 67 αλλοδαπών στη θαλάσσια περιοχή 44 ν.μ. νοτιοανατολικά των Καλών Λιμένων, τις πρωινές ώρες χθες, συνελήφθη ένας 18χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση», του άρθρου 16 του Ν. 5275/2026 «Υποχρεώσεις και κυρώσεις που επιβάλλονται σε μεταφορείς» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν από την περιοχή Τομπρούκ της Λιβύης, καταβάλλοντας χρηματική αμοιβή, για τη μεταφορά τους στην Ελλάδα.
*****
Τις πρωινές ώρες σήμερα, ενημερώθηκε η Λιμενική Αρχή της Καλύμνου για την ύπαρξη ταχύπλοου (Τ/Χ) σκάφους με αλλοδαπούς επιβαίνοντες στις βόρειες ακτές ν. Ψερίμου. Αμέσως, Περιπολικό σκάφος Λ.Σ.-ΕΛ.ΑΚΤ. (ΠΛΣ) μετέβη στην περιοχή, όπου εντόπισε δεκατρείς αλλοδαπούς (4 άνδρες, 2 γυναίκες και 7 ανήλικους) και τους μετέφερε με ασφάλεια στο λιμάνι της Καλύμνου. Σύμφωνα με τους αλλοδαπούς, εκκίνησαν τις πρώτες πρωινές ώρες σήμερα από την περιοχή «TORGUTREIS» της Τουρκίας, ενώ ο κυβερνήτης του ταχυπλόου (Τ/Χ) σκάφους, αφού τους αποβίβασε, εκκίνησε με προορισμό τις τουρκικές ακτές. Οι αλλοδαποί, κατά δήλωσή τους, κατέβαλαν το χρηματικό ποσό των 7.500€ έκαστος, για τη μεταφορά τους στην Ελλάδα. Από το Λιμεναρχείο Καλύμνου που διενεργεί την προανάκριση συνελήφθησαν οι ανωτέρω αλλοδαποί για παράβαση του άρθρου 83 του Ν. 3386/2005 «Παράνομη είσοδος στη χώρα», ενώ πρόκειται να μεταφερθούν σε Κλειστή Ελεγχόμενη Δομή του νησιού.
*****
Τις πρωινές ώρες σήμερα, ενημερώθηκε η Λιμενική Αρχή του Τζελέπη για βλάβη στην αριστερή κύρια μηχανή του επιβατηγού-οχηματαγωγού- ταχύπλοου (Ε/Γ- Ο/Γ- Τ/Χ) «AERO 4 HIGHSPEED» σημαίας Κύπρου, μετά τον κατάπλου του στο λιμάνι του Πειραιά προερχόμενο από λιμένα Πόρου. Το Ε/Γ –Ο/Γ- Τ/Χ επρόκειτο να εκτελέσει προγραμματισμένο δρομολόγιο προς Πόρο- Ύδρα- Ερμιόνη- Σπέτσες με 120 επιβάτες, οι οποίοι προωθήθηκαν στους προορισμούς τους με μέριμνα της εταιρείας. Από το Α' Λιμενικό Τμήμα Τζελέπη του Κεντρικού Λιμεναρχείου Πειραιά, απαγορεύτηκε ο απόπλους του Ε/Γ- Ο/Γ -Τ/Χ μέχρι την αποκατάσταση της βλάβης και την προσκόμιση βεβαιωτικού διατήρησης αξιοπλοΐας από τον αρμόδιο νηογνώμονα.
*****
Συνέχεια ενημέρωσης:
Αναφορικά με την ανάσυρση σορού άνδρα αγνώστων λοιπών στοιχείων στη θαλάσσια περιοχή «ΠΟΣΕΙΔΩΝΙΟ» Θεσσαλονίκης τις πρωινές ώρες χθες, γνωρίζεται ότι αναγνωρίστηκε η σορός από τους οικείους του. Πρόκειται για 82χρονο ημεδαπό.

